নিজস্ব প্রতিবেদক, বিডিনিউজ রিভিউজঃ গুপ্তহত্যার ঘটনায় অংশ নেওয়া জঙ্গিদের প্রশিক্ষণের স্থানগুলো চিহ্নিত করার চেষ্টা চলছে বলে জানিয়েছেন র‌্যাবের কর্মকর্তারা। তাঁরা বলছেন, বিভিন্ন সময়ে ধরা পড়া জঙ্গিদের তথ্যমতে উত্তরবঙ্গের বিচ্ছিন্ন চরে প্রশিক্ষণ হয়েছে। এ ছাড়া ঢাকায়ও উদ্বুদ্ধকরণ প্রশিক্ষণ হয়ে থাকে বলে তথ্য পেয়েছে র্যাব। প্রশিক্ষণ পর্যায়ে জঙ্গি দল থেকে ফিরে আসা অন্তত ছয় তরুণের কাছ থেকে এ-সংক্রান্ত তথ্য পাওয়া গেছে বলে র্যাব কর্মকর্তারা দাবি করেছেন। ওই তরুণেরা র্যাবকে জানিয়েছেন, বাড়ি থেকে পালিয়ে যাওয়ার পরপর প্রশিক্ষণের অংশ হিসেবে ওই তরুণদের জনসমাজ থেকে বিচ্ছিন্ন করে অন্ধকার ঘরে রাখা হয়েছিল। যাঁরা এভাবে দীর্ঘ সময় থাকতে পারেননি, তাঁদের কয়েকজন পরিবারের কাছে ফিরে এসেছেন। সোমবার ১১ জুলাই র্যাবের একজন দায়িত্বশীল কর্মকর্তা বলেন, এ পর্যন্ত অন্তত ১০০ জনের নিখোঁজ হওয়ার সংবাদ তাঁদের কাছে এসেছে। তবে তাঁরা সবাই জঙ্গি তৎপরতায় যোগ দিতে গেছেন কি না, তা নিশ্চিত নয়। র্যাবের ব্যাটালিয়ন পর্যায়ে এঁদের তথ্য যাচাই-বাছাই করা হচ্ছে। রাজধানীতে র্যাবের একটি ব্যাটালিয়নের অধিনায়ক বলেন, সাধারণত নিখোঁজের জিডি হয় থানায়। মানুষের গৃহকর্মী হারানো থেকে শুরু করে সব নিখোঁজ বিজ্ঞপ্তির ধরন একই রকম। সন্দেহভাজন জঙ্গিদের বিষয়গুলো পুলিশের কাছে পৃথকভাবে নিবন্ধন করা হয়নি। তবে এখন জোরেশোরে সেই নিখোঁজের তথ্য যাচাই-বাছাই করা হচ্ছে।